Claus Hjort Frederiksen (V), 2010-05-25:
Tak for det.
Regeringens ambitioner for digitalisering af den offentlige sektor er store, og jeg forventer, at digitalisering vil blive et stadig mere centralt emne for os i de kommende år.
Det skyldes, at digitalisering er et af de væsentligste værktøjer i bestræbelserne på at gøre den offentlige sektor mere moderne og effektiv.
Danmarks første digitaliseringsstrategi for den offentlige sektor dækkede perioden 2001-2004, og regeringen har siden sammen med kommunerne og regionerne lanceret yderligere to digitaliseringsstrategier.
Perioden for den nuværende digitaliseringsstrategi udløber med afslutningen af 2010.
Digitalisering er siden den første strategi konstant blevet et mere målrettet og modent værktøj.
Det er min vurdering, at vi i dag har et klart billede af, hvad vi kan opnå med digitaliseringen.
Digitaliseringen af den offentlige sektor handler om at effektivisere arbejdsgange, flytte ressourcer fra administration til velfærd og ikke mindst om at forbedre den service, vi yder over for borgerne og virksomhederne.
Det skal vi være blandt de bedste i verden til, og det er regeringens udgangspunkt for den kommende digitaliseringsstrategi.
De fleste målsætninger i den tredje og nuværende digitaliseringsstrategi er ved at være indfriet.
Det betyder bl.a., at det er lykkedes at opbygge en fælles digital infrastruktur på tværs af den offentlige sektor.
Som eksempler kan nævnes den digitale signatur, den kommende digitale dokumentboks, borgerportalen, borger.dk, samt virksomhedsportalen, virk.dk.
Nogle af de bedste digitale løsninger går ikke kun på tværs af den offentlige sektor, men også på tværs af det offentlige og det private.
Det gælder f.eks. NemKonto, der både har gjort det lettere at være borger i Danmark og samtidig har ført til store besparelser for det offentlige og for virksomhederne.
Det samme gælder den nye digitale signatur og den fælles dokumentboks.
Senest har OECD gennemført et omfattende review af den danske digitaliseringsindsats.
Overordnet set konkluderer OECD, at Danmark har opnået en række unikke resultater og har en international førerposition, når det kommer til digitalisering af den offentlige sektor.
Samtidig har OECD også nogle anbefalinger til, hvordan vi kan komme videre med digitaliseringen.
Nogle af de anbefalinger udgør afsættet for regeringens indsatsområder for arbejdet med den kommende digitaliseringsstrategi.
Det drejer sig for det første om, at de digitale kommunikationskanaler så vidt muligt skal være borgernes og virksomhedernes førstevalg i 2014.
For det andet skal der sættes fokus på digitalisering af de store velfærdsområder, og den borgernære service skal moderniseres ved innovativ anvendelse af nye teknologiske løsninger.
For det tredje skal strategien have fokus på i endnu højere grad at knytte digitalisering sammen med effektivisering, ligesom der skal ske en endnu stærkere koordinering af digitaliseringsindsatsen.
I disse år sker der markante ændringer i den måde, borgerne og virksomhederne og den offentlige sektor kommunikerer med hinanden på.
Den fremgang, vi allerede har opnået med den digitale kommunikation, skal udbygges betydeligt fremover.
Danskerne er klar til at være digitale i kommunikationen med den offentlige sektor.
Som få andre i verden har danskerne taget internettet og de digitale muligheder til sig, og ifølge Danmarks Statistik har 86 pct. af danskerne adgang til internettet i hjemmet, 4 ud af 5 danskere er på internettet mindst 1 gang om ugen, 79 pct. af danskerne har netbank, og 2 ud af 3 danskere har handlet på nettet inden for det sidste år.
Sidste år gik mere end 3,1 million danskere ind på skat.dk for at se deres årsopgørelse m.v. i deres digitale skattemappe.
Den parathed, som flertallet af danskerne har til at være digitale i kommunikationen med det offentlige, vil regeringen understøtte.
Vi har derfor en målsætning om, at de digitale kommunikationskanaler så vidt muligt skal være borgernes og virksomhedernes foretrukne ved udgangen af perioden fra den næste digitaliseringsstrategi, dvs. i 2014.
Selv om det er en stor udfordring og en ambitiøs målsætning, er det regeringens synspunkt, at vi ikke har råd til at være uambitiøse.
Det hænger sammen med, at der er store fordele og besparelser at hente ved at bruge de digitale kanaler.
Regeringen har allerede gennemført initiativer, der betyder, at der på udvalgte områder er fuld digital kommunikation mellem borgerne og det offentlige i dag.
Det gælder f.eks. på SU-området, hvor alle ansøgninger om SU skal afsendes digitalt.
Et andet eksempel er, at arbejdssøgende en gang om ugen registrerer sig digitalt på jobnet.dk.
Det er samtidig vigtigt for mig at understrege, at ingen borgere bliver hindret i at få adgang til ydelser og service – de ydelser og den service, som de har ret til.
Det kan være via telefonen eller i et af de mange borgerservicecentre.
Her vil borgerne kunne få den fornødne hjælp.
Lad mig gå videre til det næste indsatsområde.
OECD anbefaler i det review, jeg tidligere omtalte, bl.a., at vi fremover i højere grad fokuserer på digitalisering af de store serviceområder.
Det betyder, at vi for alvor skal sætte skub i digitaliseringen af de store velfærdsområder.
Det gælder f.eks. sundhedsområdet, undervisningsområdet og socialområdet.
Allerede i dag tages der spændende skridt med digitalisering på disse områder.
På social- og sundhedsområdet har Region Syddanmark f.eks. taget initiativ til et projekt om telemedicinsk sårvurdering, der muliggør, at hjemmesygeplejersker kan sende digitale billeder af sår direkte til medicinske eksperter.
Det øger kvaliteten af behandlingen og er samtidig en effektiv løsning for både patienten og regionen.
Den kommende strategi skal tage hånd om den udfordring, der ligger i, at digitaliseringen på de store velfærdsområder i alt for høj grad sker ukoordineret og uden en klar målsætning at arbejde hen imod.
Det er spild af tid, det er spild af penge, når offentlige myndigheder hver for sig udvikler it-systemer, der skal løse de samme opgaver, i stedet for at vi laver løsninger for hele den offentlige sektor.
Det er regeringens forventning, at vi ved at sætte fokus på digitalisering på de store serviceområder kan hente store effektiviseringsgevinster, og at vi samtidig kan udvikle serviceniveauet i de offentlige institutioner betragteligt til fordel for borgerne.
Derfor vil regeringen søge et samarbejde med kommuner og regioner om at pege på sådanne digitale indsatsområder for den kommende digitaliseringsstrategi.
Regeringen vil med den kommende digitaliseringsstrategi også for alvor tage fat på, hvordan digitalisering kan være med til at give en bedre og mere effektiv borgernær service.
Et godt eksempel på en innovativ anvendelse af den ny teknologi er på Odense Universitetshospital.
Det sker flere hundredtusind gange om året, at det er nødvendigt at bruge tolke, når borgerne møder den offentlige sektor.
På Odense Universitetshospital har man med stor succes indført, at tolkning foregår via videotelefoner.
Patienterne er også glade for ordningen, da de så undgår, at der er en ekstra person til stede i lokalet, når de skal undersøges.
Videotolkningen er blot ét eksempel, der viser, hvordan det er muligt at være innovativ i den måde, vi tænker velfærdsydelser på i Danmark.
Det vil være et omdrejningspunkt for den kommende digitaliseringsstrategi at skubbe på denne udvikling.
Det var en kort gennemgang af nogle af de indsatsområder, regeringen har for den kommende digitaliseringsstrategi.
Inden jeg runder af, vil jeg nævne, at jeg forventer, at arbejdet med strategien for alvor vil blive skudt i gang efter sommerferien, og at regeringen som et resultat heraf kan have en ny digitaliseringsstrategi for perioden 2011-2014 klar i første halvdel af det nye år.
Regeringen vil arbejde for at søge tilslutning til strategien hos kommuner og regioner.
Vi ser frem til at udarbejde en ny ambitiøs digitaliseringsstrategi for den offentlige sektor.
Nu vil jeg så give ordet videre til videnskabsministeren, der vil redegøre for nogle af de centrale trædesten i den kommende strategi og for regeringens arbejde med digitalisering.
Tak for ordet.